Normalt kommer der gin og whisky ud af hanerne på Nyborg Destilleri, men i den kommende tid skal der kun tappes alkohol til håndsprit.

Det besluttede Naturfrisk Group, som ejer Nyborg Destilleri, efter at håndsprit blev en mangelvare i Danmark.

- Vi har et meget specielt destilleri - formodentlig det eneste i Danmark - der kan producere sprit på 90 procent i så store mængder, og jeg synes, at man har en forpligtigelse til at tilbyde det, når nu myndighederne efterlyser sprit, siger administrerende direktør i Naturfrisk Group Tørk Eskild Furhauge.

Jeg synes, at man har en forpligtigelse til at tilbyde det, når nu myndighederne efterlyser sprit. Tørk Eskild Furhauge, direktør i Naturfrisk Group

Nyborg Destilleri har valgt at tilbyde gratis arbejdskraft og produktion i den fælles kamp mod corona.

Og det skorter ikke på gratis alkohol til produktionen af håndsprit. Både Carlsberg Bryggeri, Albani Bryggeri og Naturfrisk Groups eget bryggeri, Ørbæk Bryggeri, har doneret gratis råvarer, som kan destilleres videre til hospitalssprit. Carlsberg har for eksempel doneret 17.200 liter Somersby, som kan omdannes til håndsprit.

I den første testproduktion blev 8.000 liter øl af mærket Fynsk Forår fra Ørbæk Bryggeri omdannet til ca. 1.000 liter sprit, som kan bruges til produktion af håndsprit. Bagefter bliver de mange liter Somersby destilleret.

- 1.000 liter sprit svarer til det, et hospital skal bruge i døgnet, så forhåbentlig kan vi med vores produktion være med til at dække en lille del af behovet, siger Tørk Eskild Furhauge.